**Štatút súťaže**

„Dajte nám kontakt a vyhrajte“

**Preambula**

Tento štatút je jediným záväzným dokumentom upravujúcim pravidlá súťaže „Dajte nám kontakt a vyhrajte“ (ďalej ako „*štatút*“).

**Článok I.**  
**Vyhlasovateľ a organizátor súťaže**

Vyhlasovateľom a organizátorom súťaže je:

ProCare, a.s. so sídlom: Einsteinova 23-25, 85101 Bratislava, IČO: 35890568, IČ DPH: SK702878, spoločnosť je zapísaná v Obchodnom registri OS Ba I, oddiel: Sa, vložka č. 3363/B

(ďalej spolu ako „*vyhlasovateľ*“).

**Článok II.**  
**Účel súťaže**

Účelom súťaže „Dajte nám kontakt a vyhrajte“ (ďalej ako *„súťaž*“) je zanechanie e-mailového kontaktu účastníkov súťaže prostredníctvom formulára uverejneného na internetovej stránke vyhlasovateľa v databáze vyhlasovateľa.

**Článok III.**  
**Trvanie súťaže**

Súťaž sa uskutoční v období od 1.11.2016 do 31.12.2016 vrátane (ďalej len „*obdobie trvania súťaže*“) a bude ukončená vyžrebovaním súťaže a odovzdaním cien.

**Článok IV.**

**Osoby oprávnené zúčastniť sa súťaže**

1. Súťaže sa môže zúčastniť každá fyzická osoba, ktorá splní všetky podmienky a pravidlá súťaže (ďalej len *„účastník“*).
2. Zo súťaže sú vylúčení všetky osoby v pracovnom a/alebo inom obdobnom pomere (ďalej len „zamestnanci“) vyhlasovateľa a všetkých spoločností patriacich do siete zdravotníckych zariadení vyhlasovateľa, všetky osoby prepojené majetkovo a/alebo personálne s vyhlasovateľom (vrátane ich príbuzných a osôb im blízkych) a všetky osoby podieľajúce sa na činnostiach súvisiacich s touto súťažou, najmä no nielen s prípravou súťaže, so spracovaním a vyhodnotením údajov pre účely súťaže a žrebovaním výhercov súťaže.
3. Zo súťaže bude vylúčená každá osoba, ktorá sa do nej zapojila v rozpore s pravidlami tohto štatútu, dobrých mravov alebo platnými právnymi predpismi SR.

**Článok V.**  
**Pravidlá súťaže**

1 . V súťaži sa platne zúčastní len ten účastník súťaže, ktorý v období trvania súťaže riadne vyplnení a odošle formulár uverejnený na internetovej stránke vyhlasovateľa [www.procare.sk](http://www.procare.sk), v ktorom uvedie e-mailovú adresu (ďalej len „*súťažný formulár*“).

1. Zapojením sa do súťaže účastník súťaže výslovne súhlasí s tým, že e-mailová adresa uvedená v súťažnom formulári bude použitá ako jeho aktuálna kontaktná adresa (ďalej aj „*kontaktná adresa*“).
2. Z účasti v súťaži budú vylúčení tí účastníci, ktorí nesplnia riadne a včas požadované podmienky súťaže.
3. Každý účastník sa môže tejto súťaže zúčastniť len raz, a to za predpokladu, že splní všetky podmienky súťaže podľa tohto štatútu. Ak vyhlasovateľ zistí, že ten istý účastník viackrát vyplnil súťažný formulár, organizátor je oprávnený prihliadať len na prvý vyplnený súťažný formulár a ostatné vyplnené súťažné formuláre sa budú považovať za neplatné v celom rozsahu.
4. Vyhlasovateľ je oprávnený vylúčiť zo súťaže účastníka, pri ktorom má podozrenie, že tento konal nekalým spôsobom.
5. Vyhlasovateľ nehradí účastníkom súťaže žiadne náklady, ktoré im vzniknú v súvislosti s ich účasťou v súťaži, resp. s výhrou v súťaži.

**Článok VI.**  
**Žrebovanie, kontaktovanie výhercov a odovzdanie cien**

1. Výhercovia cien budú vyžrebovaní náhodným výberom z databázy účastníkov súťaže, ktorí sa platne zapojili do súťaže (ďalej ako „*výhercovia súťaže*“).
2. Výhercami súťaže sa stanú 5 vyžrebovaný účastníci súťaže, ktorí splnili riadne a včas všetky podmienky súťaže (ďalej len „výhercovia“). Okrem výhercov vyhlasovateľ vyžrebuje aj ďalších 3 náhradníkov (ďalej len „náhradníci“). Výhercovia súťaže získajú výhru v postupnosti podľa článku VII. ods. 1 písm. a) až d) tohto štatútu, a to v poradí, v akom boli vyžrebovaní. Jeden účastník súťaže môže vyhrať len jednu cenu, pričom v prípade, ak by jeden účastník súťaže bol vyžrebovaný dva alebo viac krát za platné vyžrebovanie sa považuje len jeho prvé vyžrebovanie a cena, ktorá by mu prináležala, pripadne náhradníkovi podľa platného poradia, v akom bol náhradník vyžrebovaný.
3. Žrebovanie sa uskutoční dňa 5.1.2017 (ďalej len „*deň žrebovania*“), a to za účasti komisie zloženej z troch nezávislých členov menovaných vyhlasovateľom.
4. Výherca súťaže bude o svojej výhre oboznámený zástupcom vyhlasovateľa e-mailom, ktorý poskytol pre účely súťaže, a to najneskôr do 5 pracovných dní odo dňa žrebovania.
5. Ak sa výherca súťaže v súlade s predchádzajúcim odsekom neprihlási o výhru do 5 pracovných dní od doručenia e-mailu podľa ods. 4 tohto článku, vyhlasovateľovi sa nepodarí tohto účastníka v lehote 7 pracovných dní od doručenia e-mailu podľa ods. 4 tohto článku telefonicky kontaktovať, výhru odmietne, vzdá sa výhry, výhru si neprevezme, bude zo súťaže vylúčený alebo mu z iného dôvodu nebude priznaný nárok na výhru v súlade s týmto štatútom, jeho nárok na výhru týmto zaniká a na miesto tohto výhercu súťaže nastupuje náhradník podľa platného poradia, v akom bol náhradník vyžrebovaný. Na náhradníka sa primerane uplatnia ustanovenia tohto štatútu týkajúce sa výhercu súťaže. Výhra zostáva vyhlasovateľovi, ak výhru nenadobudol vyžrebovaný výherca súťaže a ani žiadny z náhradníkov.
6. E-mail podľa ods. 4 tohto článku sa považuje za doručený nasledujúci kalendárny deň, ktorý nasleduje po dni, kedy vyhlasovateľ tento e-mail riadne odoslal výhercovi súťaže.
7. Ceny budú zo strany vyhlasovateľa odovzdané výhercom súťaže osobne. Každý výherca súťaže je povinný preukázať svoju totožnosť pri preberaní ceny platným dokladom totožnosti. V prípade, že si výherca nemôže cenu prevziať osobne, môže splnomocniť na jej prevzatie tretiu osobu, ktorá je povinná preukázať sa príslušnému zástupcovi vyhlasovateľa splnomocnením s úradne osvedčeným podpisom výhercu súťaže.
8. Výhra bude výhercovi súťaže odovzdaná na vopred dohodnutom mieste, resp. na pobočke vyhlasovateľa, ktorá je najbližšie k miestu trvalého alebo prechodného bydliska výhercu súťaže.
9. Vyhlasovateľ má právo výhru v súťaži výhercovi súťaže neodovzdať alebo požadovať jej vrátenie v prípade, ak sa zistí, že výherca súťaže nesplnil podmienky súťaže alebo všetky podmienky na odovzdanie výhry alebo porušil niektoré z ustanovení tohto štatútu.

**Článok VII.**  
**Výhry (ceny)**

1. Výhry v súťaži sú nasledovné:
   1. 1x Celoročná Osobná Starostlivosť – ProCare Smart v hodnote 399€
   2. 3x vitamínový balíček v hodnote 20€;
   3. 1x štartovné na bežecké podujatie ČSOB Bratislava Marathon v hodnote 32€;
2. Namiesto ceny nie je možné poskytnúť peňažnú alebo nepeňažnú náhradu ani iné plnenie akéhokoľvek druhu.
3. Výhry zo súťaže predstavujú výhry pred zdanením a sú predmetom dane z príjmov fyzických osôb v zmysle zákona č. 595/2003 Z.z. o dani z príjmov v znení neskorších predpisov (ďalej ako „ZDP“). Výhry, ktorých hodnota nepresahuje výšku 350,- EUR, sú v súlade so ZDP oslobodené od dane z príjmov.
4. Vyhlasovateľ súťaže informuje výhercov o hodnote ceny, ktorá bude uvedená v preberacom protokole. Výherca podpisom preberacieho protokolu vyjadruje súhlas s prevzatím výhry, ktorú je povinný uviesť vo svojom daňovom priznaní za predpokladu, že daňové priznanie podáva. Vyhlasovateľ v žiadnom prípade nezodpovedá za nesplnenie si daňových povinností výhercu (za zdanenie výhry výhercom).
5. Vyhlasovateľ nebude kompenzovať výhercom žiadne náklady a výdavky spojené s ich daňovou povinnosťou v zmysle ZDP.

**Článok VIII.**

**Zodpovednosť vyhlasovateľa**

1. Vyhlasovateľ nezodpovedá za skutočnosť, že účastník súťaže uvedie nesprávne alebo neúplné údaje a z tohto dôvodu ho nebude možné zaradiť do súťaže, resp. kontaktovať pre účely prevzatia výhry, ak sa tento stane výhercom súťaže.
2. Nebezpečenstvo škody na výhrach prechádza na výhercu okamihom ich prevzatia.
3. Vyhlasovateľ súťaže nenesie žiadnu zodpovednosť za vady predmetov výhier a prípadné škody v súvislosti s užívaním výhier.
4. Vyhlasovateľ nezodpovedá za žiadne škody vzniknuté v súvislosti s neuplatnením, nevyzdvihnutím, neprijatím, zrieknutím sa a/alebo nevyužitím výhry.

**Článok IX.**

**Ochrana osobných údajov**

1. Zapojením sa do súťaže dáva každý účastník tejto súťaže svoj bezvýhradný súhlas na použitie a spracovanie osobných údajov v rozsahu meno, priezvisko, dátum narodenia, adresa bydliska, telefónne číslo a e-mail, poskytnutých pre túto súťaž na marketingové účely vyhlasovateľa súťaže, pričom berie na vedomie, že s predmetnými osobnými údajmi bude naložené v zmysle zákona č. 122/2013 Z. z. o ochrane osobných údajov v znení neskorších predpisov.
2. Údaje poskytnuté účastníkmi súťaže budú zaradené a spracované vyhlasovateľom do databázy, ktorú vyhlasovateľ využije so súhlasom účastníka na účely uvedené v ods. 1 tohto článku.
3. Účastník súťaže, ktorý poskytol svoje osobné údaje zodpovedá za to, že poskytnuté osobné údaje sú správne, úplné, aktuálne a pravdivé.
4. Účastník súťaže zapojením sa do súťaže potvrdzuje, že bol vyhlasovateľom oboznámený s podmienkami spracúvania svojich osobných údajov a že mu boli známe všetky potrebné informácie zo strany vyhlasovateľa podľa zákona č. 122/2013 Z. z. o ochrane osobných údajov v znení neskorších predpisov ešte pred zapojením do súťaže na základe tohto štatútu.

**Článok X.**

**Záverečné ustanovenia**

1. Tento štatút nadobúda platnosť dňom podpisu vyhlasovateľa a účinnosť dňom jeho zverejnenia na internetovej stránke vyhlasovateľa www.procare.sk. Každý, kto preukáže právny záujem, je oprávnený nahliadnuť do tohto štatútu v sídle vyhlasovateľa.
2. Ustanovenia tohto štatútu je možné jednostranne meniť a dopĺňať zo strany vyhlasovateľa jednostranným vyhlásením, pričom každá jednotlivá zmena alebo doplnenie je účinné okamihom zverejnenia spôsobom podľa bodu 1. tohto článku.
3. V prípade rozporu ustanovení tohto štatútu s akýmkoľvek reklamným, propagačným alebo iným materiálom obdobnej povahy a určenia alebo iným oznámením vyhlasovateľa vo všetkých týchto prípadoch týkajúcich sa súťaže, majú vždy prednosť ustanovenia tohto štatútu.
4. Osoby zapájajúce sa do súťaže vyjadrujú svoj bezvýhradný a bezpodmienečný súhlas s obsahom tohto štatútu.
5. Na zaradenie do súťaže ani na výhru nie je právny nárok. Výhru z tejto súťaže nie je možné v zmysle § 845 zákona č. 40/1964 Zb. Občiansky zákonník v znení neskorších predpisov súdne vymáhať ani žiadať inú protihodnotu alebo náhradu peňažnej alebo nepeňažnej povahy. Výmena výhry za akékoľvek peňažné alebo nepeňažné plnenie je vylúčená. Výherca súťaže nemôže právo na výhru previesť na tretiu osobu.
6. Vyhlasovateľ si vyhradzuje právo túto súťaž odvolať, prerušiť, odložiť alebo ukončiť bez vyhlásenia výhercu alebo odovzdania ceny.